Valke soek nie meer na Ajay GuptaAjay en Atul Gupta (Foto: ANA) Die Valke het Vrydag bevestig ŉ lasbrief vir die inhegtenisneming van Ajay Gupta is teruggetrek. Dit kom nadat die korrupsieaanklagte teen oudpres. Jacob Zuma se seun, Duduzane Zuma, verlede maand voorlopig in die gespesialiseerde handelsmisdaadhof in Johannesburg teruggetrek is. Die owerhede het die lasbrief vir Gupta se inhegtenisneming uitgereik om hom te ondervra oor bewerings dat hy probeer het om voormalige adjunkminister van finansies, Mcebisi Jonas, om te koop tydens ŉ vergadering wat deur Duduzane gereël is. Jonas het verlede jaar aan die kommissie van staatskaping gesê hy is by die vergadering R600 miljoen aangebied om in 2015 as minister van finansies aangestel te word, maar hy het die aanbod van die hand gewys. Die NVG het destyds gesê hy kan nie met die saak voortgaan nie, aangesien Jonas se getuienis voor die Zondo-kommissie nog nie afgehandel is nie. Gupta het volgehou hy is nié ŉ voortvlugtende nie nadat die Suid-Afrikaanse Inkomstediens se batebeslagleggingseenheid en die polisie verlede jaar ŉ klopjag op die familie se Saxonwold-herehuis uitgevoer het.